AQSh Milliy xavfsizlik agentligi dunyodagi barcha mobil telefonlarni kuzatadi

AQShning Milliy xavfsizlik agentligi (MXA) dunyodagi barcha mobil telefonlar joylashuvi haqidagi ma’lumotlarni doimiy qayd etib boradi. Bu haqda Edvard Snouden oshkor etgan hujjatlarga asoslanib, The Washington Post xabar tarqatdi.

 Foto © The Washington Post
Agentlikning ma’lumotlar bazasida har kuni dunyoning turli burchagidagi 5 milliard telefonning joylashgan o‘rni haqida axborot paydo bo‘ladi. Bu maxsus xizmat xodimlariga fuqarolarning harakatlanishi va o‘zaro aloqalarini kuzatish imkonini beradi.
Ushbu muassasa telefonlarning joylashuv o‘rni va vaqti haqidagi ma’lumotlarni turli texnologiyalar yordamida aniqlaydi. Agar telefon Wi-Fi’ga ulangan yoki unda GPS xizmati yoqilgan bo‘lsa, u holda koordinatalar aniqligi yanada oshadi.
Hattoki, telefondan qisqa xabarlar jo‘natilmasa yoki qo‘ng‘iroqlar amalga oshirilmasa ham, uning joylashuvini aniqlash mumkin. Buning uchun MXA bir qancha telefonlarning birgalikda harakatlanishini aniqlovchi “Co-travelers” texnologiyasini qo‘llaydi.  Bu texnologiyada, avvaliga, nishondagi qurilma bilan bir aloqa tarqatuvchiga ulangan barcha telefonlar tahlil qilinadi. So‘ngra, nishon o‘z harakatini boshqa tarqatuvchi tomon yo‘naltirganda, tizim o‘xshash harakatni amalga oshirgan qolgan qurilmalarni filtrlaydi. Kuzatilayotgan obyektning keyingi harakatlari davomida jarayon takrorlanadi.

 Foto © The Washington Post
Agentlikning 2012-yil may oyiga oid hujjatlaridan birida yig‘ilgan ma’lumotlar hajmi axborotlarni qayta ishlash va saqlash bo‘yicha maxsus xizmat imkoniyatlaridan ortib ketgani haqida so‘z boradi.
Muassasaning bir nechta rasmiy vakillari ma’lum qilishicha, kuzatuvlar qonunlarga zid emas, AQSh fuqarolariga nisbatan qo‘llanmagan va konstitutsiyani buzmagan. Lekin Edvard Snoudenning arxivida mahalliy aholining telefonlari ham kuzatilgani to‘g‘risida dalillar borligi xabar qilinmoqda.